text: Durbans dist que il mouveroit
   Si matin que il li plairoit,
   Et dist que il a grant desir
   De faire dou tout son plaisir.
   À son povoir, entirement,
   Veut faire son commandement.
   Mouvoir veut ains l'aube esclarcie.
   Et Cléomadès l'en mercie.
   PageV02P054
   Durbans son non li demanda,
   Et il tout ainsi se nomma
   Que à sa femme s'ert nommez.
   Si com devant oy avez,
   "Et de quel pays estes vous,"
   Dist Durbans, "biaus chiers sires dous?"
   Et il li dist : "De France sui :
   Mais j'ai eü I pou d'anui,
   Par quoi je n'i os converser."
   "Diex vous vueille d'anui garder!"
   Fait Durbans, "car je le vorroie:
   Et, se je riens faire povoie
   Qui vous peüst esleecier,
   Ne m'en feroie pas priier."
   "Sire, la vostre grant merci,
   Quant il vous plaist à dire ainsi,"
   Fait Cléomadès. Lors se sont
   Levé, quant assez parlé ont.
   À Dieu commanderent Sartant.
   De là se sont parti à tant.
  